1 याकूब (इस्राएल) ह्रोंसने मुँबै तोन्दोंरि सै किंसि प्रइ, धै बेर्शेबार खसि ह्रोंसए आबा इसहाकए परमेश्वरए मिंर ख्रो पिंइ। 2 च म्हुँइँसर परमेश्वर याकूबने दर्शनर पोंसि "याकूब, याकूब" बिसि चलाइ हुइइ।
धै याकूबइ "ङ चुर्न मुँ," बिइ।
5 च लिउँइ याकूब बेर्शेबाउँइँले ह्याइ। फारो म्रुँइ चलाइ पखबर गाडामैं कुल्मिंमा याकूबए च्हमैंइ ह्रोंसए आबा, प्हसेमैं नेरो परवामैं च गाडामैंर झोंसि बोइ। 6 ह्रोंसए खेदोमैं नेरो कनान ह्युलर खागु लबै सैमैं किंसि याकूब नेरो चए ताँन् परवा मिश्रर ह्याइ।✡ 46:6 चिब्मैं ७ः१५ 7 याकूबइ ह्रोंसने बालु ह्रोंसए च्हमैं-च्हमिमैं क्वें क्वेंमिमैं ताँन् मिश्रर बोइ।
8 मिश्रर ह्याबै याकूबए च्हमैंए मिंमैं चुन् गः याकूबए च्ह थेब रूबेन मुँल। 9 रूबेनए च्हमैं, हानोक, पल्लु, हेस्रोन नेरो कर्मि मुँल। 10 शिमियोनए च्हमैंः यमूएल, यामिन, ओहद, याकिन, सोहोर नेरो कनानी प्ह्रेंस्योउँइँबै च्ह सों मुँल। 11 लेबीए च्हमैंः गेर्शोन, कहात नेरो मरारि। 12 यहूदाए च्हमैंः एर, ओनान, शेलह, फारेस नेरो जेरह मुँल, दिलेया एर नेरो ओनान कनान ह्युलर्न सियाल। फारेसए च्हमैं हेस्रोन नेरो हामूल मुँल। 13 इस्साखारए च्हमैंः तोला, पुवा, याशूब नेरो शिम्रोन मुँल। 14 जबूलूनए च्हमैंः सेरेद, एलोन नेरो यहलेल मुँल। 15 चुमैं याकूबउँइँले लेआइ पद्दन-आरामर फिबै च्हमैं नेरो चए च्हमि दीना या मुँल। लेआउँइँले याकूबए सन्तानमैं ताँन् लसि सोंच्युसे सों मुँल।
16 गादए च्हमैंः सेफोन, हाग्यि, शूनि, यसबोन, एरि, अरोदि नेरो अरेलि मुँल। 17 आशेरए च्हमैं यिम्ना, यिश्वा, यिश्वि नेरो बरिआ नेरो चमैंए अङाँ सेरह मुँल। बरिआए च्हमैं हेबेर नेरो मल्कीएल मुँल। 18 लाबानइ ह्रोंसए च्हमि लेआने पिंबै केब्स्यो जिल्पाइ फिबै याकूबए सन्तानमैं चुमैं मुँल। चुमैं ताँन् लसि च्युसे ट्हु म्हिमैं मुँल।
19 याकूबए प्ह्रेंस्यो राहेलए च्हमैंः योसेफ नेरो बेन्यामीन मुँल। 20 योसेफए च्हमैं मनश्शे नेरो एफ्राइम ओनए खेगि पोतिपेराए च्हमि आसनतउँइँले मिश्रर फिल।✡ 46:20 उत ४१ः५०-५२ 21 बेन्यामीनए च्हमैं बेला, बेकेर, अश्बेल, गेरा, नामान, एहि, रोश, मुप्पिम, हुप्पिम नेरो आर्द मुँल। 22 चुमैं राहेलउँइँले फिबै याकूबए सन्तानमैं मुँल। चुमैं ताँन् लसि च्युसे प्लि म्हिमैं मुँल।
23 दानए च्हः हुशिम मुँल। 24 नप्तालीए च्हमैंः यहसेल, गुनि, येसेर, नेरो शिल्लेम मुँल। 25 लाबानइ ह्रोंसए च्हमि राहेललाइ पिंबै केब्स्यो बिल्हाइ याकूबउँइँले फिबै सन्तानमैं चुमैंन् मुँल। चुमैं ताँन् लसि म्हि ङि मुँल।
